Nr. ................/.............................2024

**REFERAT DE APROBARE**

 **a Ghidului de finanțare a Programului privind acordarea de sprijin în vederea achiziționării de aparate pentru încălzirea locuințelor, pentru localitățile din zona montană**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a***proiectului de ordin pentru aprobarea Ghidului de finanțare a Programului privind acordarea de sprijin în vederea achiziționării de aparate pentru încălzirea locuințelor, pentru localitățile din zona montană.***

**Baza legală a proiectului de ordin supus aprobării** o constituie prevederile art. 12 alin. (4) din Ordonanţa de urgenţă a Guvernului nr. 115/2011 privind stabilirea cadrului instituţional şi autorizarea Guvernului, prin Ministerul Finanţelor, de a scoate la licitaţie certificatele de emisii de gaze cu efect de seră atribuite României la nivelul Uniunii Europene, aprobată prin Legea nr. 163/2012, cu modificările şi completările ulterioare, ale art. 3 alin. (4^1) şi ale art. 13^1 din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, ale art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum și ale art. 13 alin. (4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare.

**Scopul programului** îl constituie facilitarea păstrării echilibrului ecologic şi a protecţiei mediului natural, urmărind utilizarea rațională a combustibilului solid din lemn, dezvoltarea durabilă şi incluzivă a zonei montane, precum și reducerea poluării, prin înlocuirea dispozitivelor ineficiente şi poluante destinate încălzirii locuințelor, utilizate de populaţie, cu unele mai eficiente, care îndeplinesc cerințele europene privind emisiile de particule.

**Obiectul programului** constă în finanţarea din Fondul pentru mediu acordată pentru achiziționarea de aparate pentru încălzirea locuințelor, indicatorul de performanţă şi eficienţă a programului fiind reprezentat de numărul de aparate achiziționate pentru încălzirea locuințelor.

Programul se derulează în baza contractelor de delegare încheiate în temeiul prevederilor art. 3 alin. (4^1) şi ale art. 13^1 din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, între Administraţia Fondului pentru Mediu și unităţile administrativ-teritoriale organizate la nivel de comune, astfel cum sunt definite prin Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare, incluse în Lista localităţilor din zona montană aprobată prin anexa nr. 2 la Ordinul ministrului agriculturii şi dezvoltării rurale şi viceprim-ministrul, ministrul dezvoltării regionale şi administraţiei publice nr. 97/2019 privind aprobarea criteriilor de încadrare şi a listei localităţilor din zona montană.

**Finanţarea** se acordă unui solicitant de finanțare în procent de 70% din valoarea cheltuielilor eligibile, dar nu mai mult de 10.000 lei, inclusiv TVA, pentru fiecare aparat de încălzire care deserveşte o locuință.

Contribuția proprie în procent de 30% va fi suportată de către solicitantul de finanțare. Finanţarea se acordă beneficiarului numai după încheierea de către UAT a contractului de delegare cu AFM şi în baza contractului de finanţare.

În cadrul unei sesiuni de înscriere, suma maximă care poate fi acordată unui solicitant (UAT) este de 500.000 lei.

În cadrul acestui program sunt eligibile aparatele pentru încălzirea locuințelor, alimentate cu combustibil solid sub forma lemnelor pentru foc, a peleților și a brichetelor, respectiv:

a) sobe;

b) termosobe;

c) șeminee;

d) termoșeminee.

Aparatele pentru încălzirea locuințelor trebuie să fie aliniate cerințelor ECODESIGN 2022 stabilite prin Regulamentul UE nr. 2015/1185 de punere în aplicare a Directivei 2009/125/CE a Parlamentului European și a Consiliului în ceea ce privește cerințele în materie de proiectare ecologică aplicabile aparatelor pentru încălzire locală cu combustibil solid.

Aparatele pentru încălzirea locuințelor vor respecta următoarele condiții minime:

a) putere nominală: 8 kW – 35 kw;

b) randament minim: 80%;

c) emisii de particule fine (PM) sub 40 mg/m3;

d) emisii de gaze volatile organice (OGC) sub 120 mgC/m3;

e) emisii de monoxid de carbon (CO) sub 1500 mg/m3;

f) emisii de oxizi de azot (NOx) sub 300 mg/m3.

Proiectul Ghidului de finanțare, astfel cum îl înaintăm, a fost avizat în ședința Comitetului Director al AFM din 18.11.2024.

Pentru motivele invocate, vă transmitem alăturat, în vederea avizării și aprobării, *proiectul de ordin pentru aprobarea Ghidului de finanțare a Programului privind acordarea de sprijin în vederea achiziționării de aparate pentru încălzirea locuințelor, pentru localitățile din zona montană.*

**PREȘEDINTE,**

**Laurențiu Adrian NECULAESCU**

Director General,

Florin Răzvan Alecu

 Biroul Analiză și Avizare - Consilier Juridic,

 Diana FELEAGĂ